Mahsâ Mohebali
Mahsâ Mohebali er en kvindelig iransk prosaforfatter, der slog igennem i hjemlandet omkring årtusindskiftet. Hun skriver noveller og romaner om især kvindelivet i nutidens Iran med alt, hvad dette indebærer: Restriktioner for kvinder af både religiøs og traditionel art, især i det offentlige rum. Hun italesætter den manglende mulighed for at opbygge en sammenhængende identitet, når man kan være én person derhjemme, men er tvunget til at være en anden person uden for hjemmets fire vægge.
Mohebalis mest opsigtsvækkende roman er fra 2008. Den handler om hovedpersonen Shâdi, cross-dresser og måske transkønnet, og hendes dysfunktionelle familie i det øjeblik Teheran rammes af et jordskælv. I en apokalyptisk stemning, der er både reel og symbolsk, følger man Shâdi rundt i storbyen på jagt efter mad, cigaretter og stoffer. Romanens ironiske titel er Negarân nabâsh, ”Vær ikke bekymret”, og den er oversat til engelsk med titlen In Case of Emergency (Feminist Press, 2021).
Mahsâ Mohebali skriver en prosa, der ligger tæt op ad talesproget. Modsat de fleste tidligere forfattere fra Iran benytter hun sig af mange referencer til det samtidige globale kulturliv, især hvad angår musik og film. Dette gælder også den lille novelle ”Being in Love in Footnotes” fra 2004, som findes i engelsk oversættelse i Shades of Truth (Mazda Publishers, 2019, s. 97, oversat og indledt af Madeleine Voegeli).
De fleste af Mahsâ Mohebalis værker er forbudt af censuren i Iran.